b'\n_START_ARTICLE_\nBuriavimas ledrog\xc4\x97mis Lietuvoje\n_START_PARAGRAPH_\nBuriavimas ledrog\xc4\x97mis Lietuvoje\xc2\xa0\xe2\x80\x93 anks\xc4\x8diau pramoga, v\xc4\x97liau \xe2\x80\x93 i\xc5\xa1sivys\xc4\x8diusi sporto \xc5\xa1aka (jachtininkai var\xc5\xbeyb\xc5\xb3 metu deda pastangas pasiekti maksimal\xc5\xb3 greit\xc4\xaf ant u\xc5\xbe\xc5\xa1alusi\xc5\xb3 vandens telkini\xc5\xb3 pavir\xc5\xa1iaus su specialiai sukonstruotomis jachtomis (ledrog\xc4\x97mis), tam tikslui pasitelkdami v\xc4\x97j\xc4\x85).\n_START_SECTION_\nIstorija\n_START_PARAGRAPH_\nPirmoji \xc5\xbeinia apie Kur\xc5\xa1i\xc5\xb3 mariose atsiradusi\xc4\x85 galimyb\xc4\x99 buriuoti \xc5\xbeiem\xc4\x85 siekia XIX a. prad\xc5\xbei\xc4\x85. \xc5\xa0altiniai mini, kad \xc5\xbevejybos inspektorius Ernstas Vilhelmas Berbomas, pritais\xc4\x99s bures prie rogi\xc5\xb3, jomis jau nuo 1830 m. vykdavo gaudyti brakonieri\xc5\xb3. 1892 m. Rusn\xc4\x97je vietiniai \xc5\xbevejai Lanckovskis ir Ankeris sumeistravo burines ledroges pagal amerikieti\xc5\xa1k\xc4\x85 pavyzd\xc4\xaf; v\xc4\x97liau pana\xc5\xa1ias, tik ma\xc5\xbeesni\xc5\xb3 i\xc5\xa1matavim\xc5\xb3, pasigamino Vent\xc4\x97s rago \xc5\xa1vyturio pri\xc5\xbei\xc5\xabr\xc4\x97tojas Redveikis. Klaip\xc4\x97doje pirmieji prad\xc4\x97jo buriuoti 1910\xe2\x80\x931911 m. \xc5\xbeiem\xc4\x85 Jozefas Krauz\xc4\x97 su Appelhagen firmos bendradarbiais. 1925 m. Henris Engelk\xc4\x97 ir Valteris Prysas Kur\xc5\xa1i\xc5\xb3 mari\xc5\xb3 ledu sugeb\xc4\x97jo nuburiuoti i\xc5\xa1 Klaip\xc4\x97dos \xc4\xaf Juodkrant\xc4\x99._NEWLINE_Didel\xc4\xaf post\xc5\xabm\xc4\xaf \xc5\xa1iai \xc5\xbeiemos sporto \xc5\xa1akai padar\xc4\x97 1926 m. Rygoje \xc4\xafvykusi pirmoji Buriavimo ledu savait\xc4\x97. Jos metu klaip\xc4\x97di\xc5\xa1kiai susipa\xc5\xbeino su moderniai sukonstruotomis jachtomis, ypa\xc4\x8d didel\xc4\xaf \xc4\xafsp\xc5\xabd\xc4\xaf padar\xc4\x97 esto Eriko fon Holsto ledrog\xc4\x97s. Buriuotojai i\xc5\xa1 Klaip\xc4\x97dos, Nidos ir \xc5\xa0ilut\xc4\x97s suskubo statyti pana\xc5\xa1ias. Minim\xc5\xb3 met\xc5\xb3 pabaigoje Valteris Prysas pasigamino analogi\xc5\xa1kas, su 20 m\xc2\xb2 bur\xc4\x97mis ledroges Nordost. Visgi patirties tr\xc5\xabko: 1927 m. vasario 1 d., be\xc4\x8diuo\xc5\xbeiant prie Pervalkos, Nordost \xc4\xafskriejo \xc4\xaf proper\xc5\xa1\xc4\x85, savininkas vos sp\xc4\x97jo prie\xc5\xa1 tai laiku i\xc5\xa1\xc5\xa1okti._NEWLINE_1927 m. kovo 6 d. prie Kint\xc5\xb3 \xc4\xafvyko pirmosios lenktyn\xc4\x97s. Jos ai\xc5\xa1kiai pademonstravo, kad moderniosios ledrog\xc4\x97s yra prana\xc5\xa1esn\xc4\x97s u\xc5\xbe sen\xc4\x85sias savadarbes: Nordost (Prysas, Klaip\xc4\x97da) ir Smot (?, Vent\xc4\x97s ragas) nugal\xc4\x97jo jachtas Bonzo (Lanckovskis, Rusn\xc4\x97) bei E\xc5\xa1\xc4\x97 (Redveikis, Vent\xc4\x97s ragas). T\xc5\xb3 pa\xc4\x8di\xc5\xb3 met\xc5\xb3 kovo pabaigoje Nordost v\xc4\x97l dalyvavo Buriavimo ledu savait\xc4\x97je ir tarp vienuolikos dalyvi\xc5\xb3 buvo penktas. Pagal moderniausius br\xc4\x97\xc5\xbeinius 1933 m. F.V. Zybertas pasigamino Monotipas-XV klas\xc4\x97s ledo jacht\xc4\x85, jai buvo suteiktas vardas G 1.\n_START_SECTION_\nKur\xc5\xa1i\xc5\xb3 ledo jachtklubas\n_START_PARAGRAPH_\n1927 m. kovo 7 d. Nidoje buvo \xc4\xafkurtas Kur\xc5\xa1i\xc5\xb3 ledo jachtklubas (vok. Kurische Eisyacht-Club KEYC), tai buvo tre\xc4\x8diasis Europoje buriavimo ant ledo klubas (po Eisseglervereinigung Berlyne ir Isjaktklub Stokholme). Po met\xc5\xb3 Rygoje Kur\xc5\xa1i\xc5\xb3 klubas (vadovas Valteris Prysas, v\xc4\x97liau \xe2\x80\x93 Ernstas Dom\xc5\xa1aitis), kaip Lietuvos Respublikos sportin\xc4\x97 organizacija, buvo priimtas \xc4\xaf naujai \xc4\xafkurt\xc4\x85 Europos Buriavimo Ledu S\xc4\x85jung\xc4\x85 (EEU). 1928 m. klubas Smelt\xc4\x97je baig\xc4\x97 statyti savo b\xc5\xabstin\xc4\x99 \xe2\x80\x93 medin\xc4\xaf nam\xc4\x85 ant Kur\xc5\xa1i\xc5\xb3 mari\xc5\xb3 kranto prie\xc5\xa1ais tilt\xc4\x85 per kanal\xc4\x85. Ant jo atsirado u\xc5\xbera\xc5\xa1as \xe2\x80\x93 Frydricho Ny\xc4\x8d\xc4\x97s \xc5\xbeod\xc5\xbeiai \xe2\x80\x9eGirtinas tas, kuris veikia kietai", ant stiebo i\xc5\xa1keltas organizacijos vimpelas. Klubui priklaus\xc4\x97 jachtininkai: Valteris Rytas, Kurtas Gaidys, Paulius Leidigas, Vilhelmas Keleris, Haincas Naujokas ir kt. klaip\xc4\x97die\xc4\x8diai, taip pat Ernstas Mollenhaueris i\xc5\xa1 Nidos bei Hansas Plioraitis i\xc5\xa1 Kint\xc5\xb3. Svaresni\xc5\xb3 pergali\xc5\xb3 tarpukaryje nepasiekta, tik min\xc4\x97tina Hainco Felau antroji vieta Vokietijos pirmenyb\xc4\x97se Unguroje._NEWLINE_Klubas didel\xc4\xaf d\xc4\x97mes\xc4\xaf skyr\xc4\x97 jaunajai kartai parengti. I\xc5\xa1 \xc4\xafvairi\xc5\xb3 laiv\xc5\xb3 liku\xc4\x8di\xc5\xb3 bendromis pastangomis buvo sukonstruotos dvi ma\xc5\xbeesn\xc4\x97s jachtos, turin\xc4\x8dios 10 m\xc2\xb2 ir 15 m\xc2\xb2 buri\xc5\xb3 plot\xc4\x85. I\xc5\xa1klaus\xc4\x99 H.Felau ir V.Kelerio d\xc4\x97stom\xc4\x85 teorin\xc4\xaf kurs\xc4\x85, devyni klaip\xc4\x97die\xc4\x8diai berniukai toliau gal\xc4\x97jo siekti meistri\xc5\xa1kumo \xc4\x8diuo\xc5\xbedami \xc5\xa1iomis dviem burin\xc4\x97mis ledrog\xc4\x97mis. \xc4\xae klub\xc4\x85 mielai buvo priimami ir vyresni pageidaujantys: taip 1938 m. nariu tapo Oto Vesels, jau sulauk\xc4\x99s 81 metus.    _NEWLINE_Nors Kur\xc5\xa1i\xc5\xb3 mari\xc5\xb3 akvatorija pakankamai didel\xc4\x97, bet sportininkams jos nepakako: esant geram ledo stoviui, jie per 15 minu\xc4\x8di\xc5\xb3 gal\xc4\x97davo pasiekti bet koki\xc4\x85 pakrant\xc4\x97s vietov\xc4\x99, prie\xc5\xa1 tai pasteb\xc4\x97t\xc4\x85 plika akimi. Ie\xc5\xa1kodami stipresni\xc5\xb3 poj\xc5\xab\xc4\x8di\xc5\xb3, jachtininkai buriuodavo tamsi\xc4\x85 nakt\xc4\xaf ar \xc5\xa1vie\xc4\x8diant m\xc4\x97nuliui. Paprastai kelion\xc4\x97s apsiribodavo Kur\xc5\xa1i\xc5\xb3 mariomis, bet 1940 m. jachta Ahoi III buvo nukeliavusi iki pat prie Palangos naujai atsiradusios TSRS\xe2\x80\x93Vokietijos valstybin\xc4\x97s sienos. 1933 m. ir 1934 m. visa klubo flotil\xc4\x97 dalyvavo i\xc5\xa1vykose \xc4\xaf \xc5\xa0vendlund\xc4\x85 (Rytprusiai), kur var\xc5\xbe\xc4\x97si su Karaliau\xc4\x8diaus ir Kranto jachtomis._NEWLINE_Klaip\xc4\x97di\xc5\xa1kiai buriuotojai patyr\xc4\x97 vietin\xc4\x99 ir tarptautin\xc4\x99 palaikym\xc4\x85. Tarpukaryje pla\xc4\x8diai gars\xc4\x97jo Talino jachta Phantom su 20 m\xc2\xb2 bur\xc4\x97mis, kuri dalyvaudavo daugelyje regat\xc5\xb3 ir anuo metu jos \xc4\xafveikti nepavykdavo niekam. Nusivyl\xc4\x99 jachtininkai \xc4\x97m\xc4\x97 masi\xc5\xa1kai buriuoti su 15 m\xc2\xb2 bur\xc4\x97mis, tik\xc4\x97dami atsigriebti bent \xc5\xa1ioje ledrogi\xc5\xb3 klas\xc4\x97je. 1939 m. klaip\xc4\x97di\xc5\xa1kiai dr. Valteris Komas ir Henris D\xc4\x97ningas apmok\xc4\x97jo jachtos\xe2\x80\x93veteran\xc4\x97s Phantom atsiradim\xc4\x85 Kur\xc5\xa1i\xc5\xb3 jachtklube. Lenktyniavimo gudrybi\xc5\xb3 perteikti \xc4\xaf Klaip\xc4\x97d\xc4\x85 buvo atvyk\xc4\x99s legendinis E. fon Holstas, jam buvo suteiktas klubo garb\xc4\x97s nario titulas.    _NEWLINE_Antrojo pasaulinio karo metu sportin\xc4\x97 veikla Klaip\xc4\x97doje prislopo. Dauguma Kur\xc5\xa1i\xc5\xb3 klubo nari\xc5\xb3 \xc5\xbeuvo m\xc5\xab\xc5\xa1i\xc5\xb3 laukuose, dalis i\xc5\xa1likusi\xc5\xb3 persik\xc4\x97l\xc4\x97 \xc4\xaf vakarin\xc4\x99 Vokietijos dal\xc4\xaf. Pokaryje jie papild\xc4\x97 Baltijos buriavimo s\xc4\x85jungos (BSV) eiles, sportuodavo ant \xc5\xa0tainhudo mari\xc5\xb3 ledo (\xc5\xbdemutin\xc4\x97 Saksonija) ir kt. Jau b\xc5\xabdamas garbingo am\xc5\xbeiaus, 2003 m. Vilhelmas Keleris buvo atvyk\xc4\x99s \xc4\xaf Klaip\xc4\x97d\xc4\x85 ir regatoje rungtyniavo kartu su lietuvi\xc5\xb3 sportininkais. Klubui Budys jis padovanojo tris senovines jachtas.'